*Za ostale upotrebe, v. Beli brod (razvrstavanje).*

**„Bela lađa"** je televizijska serija, koju je RTS počeo da emituje krajem 2006. godine, a čije emitovanje je posle 6 serijala okončano devedesetom epizodom 1. aprila 2012.

Serija je u proizvodnji Radio-televizije Srbije i izvršnoj produkciji Košutnjak filma, po scenariju Siniše Pavića, a seriju je režirao Mihajlo Vukobratović.

Likovi
------

„Bela lađa" je indirektni nastavak filmskog serijala *„Tesna koža"*. Glavnu ulogu, Dimitrija Pantića, umesto Nikole Simića, koji je Pantića tumačio u *„Tesnoj koži"*, igrao je Petar Kralj. U ulozi Pantićevog najvećeg protivnika Srećka Šojića, našao se, kao i u filmskom serijalu, Milan Gutović. Za razliku od *„Tesne kože"* u *„Beloj lađi"*, glavnim akterom se ne može smatrati Pantić već Šojić. On je biznismen i predsednik stranke Stranka zdravog razuma, koju finansira, Šojićev *„rođak po babi"*, Tihomir Stojković „Špic" (Predrag Smiljković). Njegov zamenik u stranci je Panjković (Dragan Vujić), a njegov večiti protivnik je Hadži-Zdravković (Predrag Ejdus), predsednik stranke *„Demokratska renesansa"*. Ulazi i u sumnjive poslove sa mafijom, mafijaškim bosom Ozren Soldatović (Dušan Golumbovski), i njegovom desnom rukom Alamunjom (Dejan Lutkić). Porodicu Pantić čine pored Dimitrija, žena Persida (Ljiljana Dragutinović), sinovi Marinko (Milenko Zablaćanski) i Blaško (Nenad Jezdić), i kćerka Mirjana (Mirjana Mina Lazarević). Marinko je razveden, dok je Mira pred ivicom razvoda jer se preselila da živi kod Pantića; Marinko iz braka ima dva sina, Filipa (Miloš Biković) i Miću, a Mira sa mužem Bogojem ima sina Kiću.

### Povučeni i kasnije pridodati likovi

U ovoj postavci došlo je do ozbiljnih izmena tokom same serije. Za vreme snimanja drugog ciklusa, tragično je poginuo glumac Milenko Zablaćanski, pa je njegov lik Pavić preselio u Beč. Gotovo istovremeno, zbog povlačenja Svetlane Bojković, iz serije je povučen lik Jasmine Pantelić. Nekoliko sporednih likova isključeno je iz radnje pre petog ciklusa (Dragan Jovanović i Dubravka Mijatović su se povukli iz serije - interesantno je da su to isto uradili i tokom produkcije "Srećnih ljudi").

Ipak, najozbiljnije promene su se dogodile pred snimanje šestog ciklusa, kada su morale da budu uklonjene obe glavne uloge. Naime, 10. novembra 2011. godine, umro je Petar Kralj. Zbog velikog značaja, njegov lik je i dalje uz velika ograničenja bio prisutan u seriji (bez dijaloga i prikazivanja lica), ali je potom preseljen u bolnicu. Odmah potom, seriju je napustio i Milan Gutović, zbog navodnog niskog honorara.. Njegov lik je scenarista poslao u zatvor, a u seriji su u poslednjem ciklusu kao glavne ličnosti figurirali dva druga lika- do tada sasvim sporedna uloga- Janaćije Janić (Milan Vasić) i novi lik- Šojićev kum Baćko Bojić (Branimir Brstina).. U šestom ciklusu se nisu pojavili ni glumci iz do tada standardne postave: Miloš Biković (Filip Pantić) i Dejan Lutkić (Alamunja).

### Likovi iz ranijih Pavićevih serija

Serija se nadovezuje na prethodne Pavićeve serije, zahvaljujući pojavljivanju likova iz gotovo svih pređašnjih ostvarenja (sa izuzetkom serije "Stižu dolari").

* Ozren Soldatović (Dušan Golumbovski), glavni mafijaški bos u seriji, lik iz serije "Srećni ljudi"
* Rozalija Mihajlović (baba Roska; tumači je Mira Banjac), lik iz serije "Porodično blago"
* Tihomir Stojković (Predrag Smiljković), lik iz serije "Porodično blago"
* Nastavnik likovnog obrazovanja u penziji (koji se epizodno pojavljuje u trećem i šestom ciklusu, a tumači ga Dragomir Čumić- koji takođe u drugom ciklusu tumači policijskog inspektora) pojavio se kao Bobin profesor likovnog u "Boljem životu", a i u "Tesnoj koži".
* Sudija Ris (koji se pojavio samo u petom ciklusu i tumačio ga je Božidar Stošić) javlja se u "Porodičnom blagu", gde ga je tumačio Branislav Lečić

Sinopsis radnje po ciklusima
----------------------------

 **Prvi ciklus (2006-2007)**

Pantićevu amneziju, posle udarca u glavu koji je ovaj dobio, Šojić koristi zarad sopstvene političke kampanje. Bliže se parlamentarni izbori, a Šojićeva "Stranka zdravog razuma" je ispod, mada blizu cenzusa. Njihov glavni oponent je ideološki dijametralno suprotna, "Stranka demokratske renesanse", koja ipak stoji nešto bolje u predizbornim istraživanjima. Ceo ciklus protiče u predizbornoj kampanji, a za Šojića ubrzo počinje da radi celokupna Pantićeva porodica, čiji svaki član gleda sopstvene interese (npr. Blaško Pantić pokušava da napravi besplatnu reklamu za fabriku tunjevine, u kojoj radi njegov kum, tokom živog uključivanja u politički duel na televiziji). Nesrećnim spletom okolnosti, Pantić završava u zatvoru, a Šojić ga ubeđuje da tu otpočne štrajk glađu. Ipak, dan pred izbore, biva pušten na slobodu. Istovremeno, Šojićev glavni finansijer, Ozren Soldatović, insistira na tome da ovaj mora da predstavlja njegove interese u novoj vladi, kako bi mu oprostio veliki dug. Na kraju ciklusa, u skupštinu uspevaju da uđu obe stranke, ali Pantić, drugoplasirani na Šojićevoj listi, tokom konstitutivne sednice počinje da se priseća pređašnjih loših odnosa sa svojim šefom, pa ga poliva vodom dok je stajao na govornici, a potom napušta njegov poslanički klub.

**Drugi ciklus (2007-2008)**

Postaje očigledno da će mandatar i aktuelni premijer, Majstorović, vladu morati da formira ili sa Demokratskom renesansom ili sa Strankom zdravog razuma. Najpre poziva lidera Demokratske renesanse, Hadži-Zdravkovića na pregovore, ali ga ovaj previše ucenjuje, pa se okreće Šojiću. Zgrožen njegovim ponašanjem, mandatar odlučuje da dobro promisli sa kim će formirati novi kabinet, tako da to ostaje neizvesnost sve do nekoliko minuta pre isteka roka (prema Pavićevom priznanju, to je bila aluzija na formiranje druge Vlade Vojislava Koštunice, koja je izglasana svega pola sata pre isteka zakonskog roka). Kada se Majstorović najzad pojavljuje u skupštini sa namerom da izloži ekspoze, ispostavlja se da je zbog ometanja drugih poslanika rok istekao, pa se raspisuju novi izbori.

 **Treći ciklus (2009)**

Šojiću- zahvaljujući predviđanju babe-Roske- postaje jasno da mu je za učešće u vlasti potrebna podrška stranih ambasadora, pa preko svog batlera Ćirka i njegove verenice uspeva da stupi u vezu sa diplomatskim predstavnikom male, ali uticajne zemlje (njeno ime se ne navodi). Iako je ambasador ranjen u lovu, Šojićevom greškom, njihovi odnosi nisu pokvareni (Šojić tvrdi da je ambasador ranjen tokom pokušaja atentata na njega samog). Mediji objavljuju njihovu zajedničku fotografiju, a Ozren Soldatović- koji i dalje manipuliše mnogim Šojićevim potezima- želi da upozna ambasadora.
Istovremeno, u Stranci zdravog razuma dolazi do unutrašnjih trvenja, Hadži Zdravković biva izbačen, a njegov zamenik, doktor Maričić preuzima primat. Iza ove stranke ubrzo staje Soldatovićeva "desna ruka"- poznat pod nadimkom Alamunja, koji želi da se osamostali od svog šefa.
U politiku sve više ulazi i Dimitrije Pantić sa penzionerima, koji ubrzo planira zajedničku akciju sa Hadži Zdravkovićem, od čega odustaje, čim sazna da je ovaj prijatelj sa ambasadorom zemlje sa pravom veta u Ujedinjenim Nacijama, a koja je učestvovala u NATO bombardovanju.

 **Četvrti ciklus (2010)**

Odnosi između Šojića i ambasadora su načisto narušeni posle određenih medijskih insinuacija, koje su narušile ugled države, koju dotični predstavlja. Štaviše, na banketu povodom rođendana ambasadorove žene, Šojić pampurom od šampanjca greškom pogađa ambasadora u glavu. Umesto oca koji sve više gubi kontrolu, njegovu stranku počinje da predvodi Blaško Pantić, koji ubrzo sklapa savez sa Ozrenom Soldatovićem.
U poslednjoj epizodi, Špic odvodi Šojića kod njegove bivše ljubavnice, sa kojom je ovaj još ranije (navodno) dobio dete. Baš u tom trenutku, kuća se urušava zbog klizišta.

 **Peti ciklus (2011)**

Serijal otpočinje na istom mestu gde se prethodni završio. Svi, izuzev Šojića, beže sa "mesta zločina". On najpre simulira svoju smrt, a potom- po ukazanoj pomoći- pokušava da izigra istražnog sudiju (Risa)- za koga se ispostavlja da se seća određenih ranijih Šojićevih prekršaja. Špic sa svojim pomoćnicima krade džip iz Šojićeve garaže, svega nekoliko minuta pošto su Soldatovićevi ljudi podmetnuli bombu u njega (kako bi ga opomenuli da vrati dugove). Džip odleće u vazduh na Špicovoj pumpi, ne povredivši nikoga. Iznenađenje nastaje kada sistematični sudija Ris saznaje da džip, koji je Špic hteo da proda, nije u njegovom, već u Šojićevom vlasništvu.
Šojić za to vreme okuplja svoje lokalne šefove stranke- Janaćija "Janaćka" Janjića, kao najuspešnijeg, i izvesnog Jeftu Pikilića, kao najneuspešnijeg- jer su ljudi u njegovom regionu slabo glasali za Šojićevu stranku, zbog činjenice da je sam Šojić odatle, te da nemaju pozitivno mišljenje o njemu. Šojić se odlučuje za marketinški trik- izmišlja da na svojoj livadi u tom kraju odlučuje da gradi kombinat, u koji investiraju on lično, Šveđani i Turci. Dok se širi priča o izgradnji kombinata, Pikilić najavljuje da će lično uzeti za sebe deo novca (što preporučuje i Janaćku), ali i predsednik opštine najavljuje svoje učešće, kako bi se medijski eksponirao pre izbora.
Istovremeno, Mira Pantić, u saradnji sa sekretaricom premijera Majstorovića, Melisom, uspeva da potkupi Hadži-Zdravkovića, koji se već vratio u stranku, ali tek sada uspeva da izbaci doktora Maričića iz nje. Iza nje sada staje Alamunja.
Soldatović sada podržava samo Blaška Pantića i njegovu stranku, a najavljeno izbacivanje cele porodice iz stana na Banovom Brdu (zbog neotplaćenog kredita), on planira da iskoristi kao medijsku predstavu, jer je do izbora ostalo svega nekoliko dana.

**Šesti ciklus (2012)**

Iznenadno hapšenje Šojića nekoliko dana pre izbora, na čelo stranke dovodi njegovog kuma, Baćka Bojića, koji je u prethodnom periodu bio u inostranstvu. Na mesto drugog čoveka se faktički probija Janaćko. Svi politički akteri, od premijera Majstorovića, do Blaška i Mire Pantić postaju podozrivi i veoma ambiciozni. Baćko Bojić koristi hapšenje svog kuma i izgradnju kombinata na "Magarećim livadama" za sopstvene političke ambicije. Shvatajući da stranka finansijski loše stoji, pokušava da pronađe gde je Šojić sakrio novac u svojoj kući, što je ranije više puta spominjano, ali je bilo i pitanje da li dotična svota postoji. Na kraju novac pronalazi Ćirko, koji zajedno sa Janaćkom i Panjkovićem osniva sopstvenu stranačku frakciju, nasuprot drugoj u kojoj ostaju Baćko, Špic i Pikilić. Na izborima, Majstorovićeva stranka osvaja 17%, što sam premijer smatra velikim uspehom. Sve manje stranke- "Renesansa", "Zdrav razum" i "Pošteni građani- Dimitrije Pantić" jedva prelaze cenzus. Kao najstariji poslanik, baba Roska predsedava novim sazivom skupštine, a pomaže joj Mira Pantić, kao jedna od najmlađih. U finalnoj sceni serije, prikazuje se svadba Petričevića sa Micikom. Na brodu "Bela lađa" se okupljaju svi političari, mafija i ambasadori. Dok brod plovi niz reku bez kormilara, u zamračenoj prostoriji oni sastavljaju vladu. U finalnom dijalogu, Krlja pita lučke radnike kada će se brod vratiti, jer mora da pita Špica od čega će da kupi hranu za krokodile. Jedan radnik mu odgovara da kako on sam ne može da prehrani ni rođenu decu. Umesto zamračenja ekrana, za vreme špice se prikazuje plovidba bele lađe, a umesto pesme "Plovi bela lađo", čuje se Štrausov valcer "Na lepom plavom Dunavu".

Produkcija i emitovanje
-----------------------

Prvi ciklus, od 24 epizode, se prikazivao na RTS 1, nedeljom od 20 časova. Emitovao se pet i po meseci, sve do nedelje 27. maja 2007, kada je prikazana i poslednja epizoda.

Od 1. januara 2008. ponovo je prikazivana repriza prvog ciklusa, svakog radnog dana na RTS1 od 20 časova. U pripremi je tada bio i drugi ciklus serije..

U nedelju 24. januara 2009. počela je treća sezona televizijske serije *„Bela lađa"*, koja je inspirisana političkim životom Srećka Šojića. Bilo je ovo prvi put da su u produkciji korišćene i kamere visoke definicije. Emitovanje četvrtog ciklusa je najavljeno za jesen iste godine.

Nakon smrti glumca Milenka Zablaćanskog, snimanje trećeg ciklusa je odloženo, jer je Siniša Pavić, prema sopstvenom priznanju, morao da izmeni scenario u delovima gde se pojavljuje Marinko Pantić. To je jedini razlog zbog koga je Marinko u trećem serijalu „preseljen" u Beč, gde radi u Gradskoj čistoći, pa njegov lik porodica Pantić kontaktira samo jedanput.

Od 1. oktobra 2009. godine RTS ponovo reprizira *„Belu lađu"* svakog radnog dana od 20 časova na Prvom kanalu kao uvod u emitovanje novih epizoda koje su počele 17. januara 2010. godine.

Peta sezona je počela sa premijernim prikazivanjem 27. februara 2011. godine.

Krajem januara 2012. godine počelo je premijerno prikazivanje epizoda 6. sezone. Poslednja epizoda je emitovana 1. aprila 2012. godine.

Serija je više puta reprizirana, nekada u celosti (do onog ciklusa koji bi u tom trenutku bio poslednji), a nekada po pojedinačnim ciklusima (krajem 2011. godine repriziran je samo peti ciklus).

Ekipa
-----

Autori i ekipa koji su realizovali seriju „Bela lađa":

* Scenario: Siniša Pavić
* Saradnik na scenariju: Ljiljana Pavić
* Scenograf: Zorica Čobanović
* Kostimograf: Emilija Kovačević
* Kompozitor: Vojkan Borisavljević
* Izvršni producent: Zoran Janković
* Urednik: Slobodan Terzić
* Reditelji: Mihailo Vukobratović i Ivan Stefanović

Uloge
-----

| Glumac | Uloga | **Ciklus** |
| --- | --- | --- |
| Branimir Brstina | Baćko Bojić | šesti ciklus |
| Milan Gutović | Srećko Šojić | prvih pet ciklusa |
| Milan Vasić | Janaćko Janić | od četvrtog ciklusa |
| Petar Kralj | Dimitrije Mita Pantić | prvih pet ciklusa |
| Predrag Smiljković | Tihomir Stojković "Tika Špic" | svi ciklusi |
| Ljiljana Dragutinović | Persida Pantić | svi ciklusi |
| Nenad Jezdić | Blaško Pantić | svi ciklusi |
| Milenko Zablaćanski | Marinko Pantić | prvi i drugi ciklus |
| Mirjana Mina Lazarević | Miroslava Mirković (Pantićeva ćerka) | svi ciklusi |
| Miloš Biković | Filip Pantić | prvih pet ciklusa |
| Mira Banjac | Rozalija Mihajlović (baba Roska) | svi ciklusi |
| Miša Janketić | premijer Majstorović | od drugog ciklusa |
| Milica Milša | Melisa (sekretarica premijera Majstorovića) | od drugog ciklusa |
| Nebojša Ilić | Miroslav Stanković (Blaškov kum) | svi ciklusi |
| Nataša Marković | Vesna, Miroslavljeva žena | prva tri ciklusa |
| Dubravka Mijatović | Slađana Savić | do četvrtog ciklusa |
| Svetlana Bojković | Jasmina Pantelić (Slađanina tetka) | do trećeg ciklusa |
| Aleksandar Srećković "Kubura" | Bogoje (Mirin muž) | svi ciklusi |
| Aleksandar Dunić | Milorad Ćirko Ćirković | svi ciklusi |
| Dragan Vujić | Zdravko Panjković | svi ciklusi |
| Predrag Ejdus | Lazar Hadži-Zdravković | svi ciklusi |
| Vlastimir Đuza Stojiljković | Gavrilo Gavra Petričević, vlasnik banke | svi ciklusi |
| Dejan Lutkić | Alamunja (Gustav Stojanović) | prvih pet ciklusa |
| Dušan Golumbovski | Ozren Soldatović | svi ciklusi |
| Radmila Tomović | Konstanca Stanković | prvi ciklus |
| Branka Mitić | gospođa Maca (Miroslavova tetka) | prvi ciklus |
| Dragan Jovanović | dr Dušan Maričić, lekar | prva četiri ciklusa |
| Milan Tomić | Stanimir Stojković | prvi ciklus |
| Zoran Karajić | doktor |  |
| Radojko Joksić | Sretenović | prvi i drugi ciklus |
| Zoran Babić | Krlja | svi ciklusi |
| Bogdan Kuzmanović | Roki | prvi ciklusi |
| Mihailo Laptošević | Ozrenov telohranitelj | svi ciklusi |
| Zoran Rankić | sudija Rakočević | prvi ciklus |
| Gojko Baletić | advokat Šljivić | prva četiri ciklusa |
| Ivan Bosiljčić | istražni sudija | prvi ciklus |
| Milan Milosavljević | Prikić | svi ciklusi |
| Predrag Miletić | komšija |  |
| Branko Cvejić | Simonović | prvi ciklus |
| Jelena Čvorović | Tankosava Tasić | prvi, drugi, četvrti i peti ciklus |
| Rade Marjanović | Grujica Grujović | prvi, peti i šesti ciklus |
| Dobrila Ilić | Grujičina tetka | prvi ciklus |
| Anđelka Ristić | službenica u banci |  |
| Valentina Čerškov | Natalija Vuković |  |
| Bora Nenić | stražar | (prvi ciklus) |
| Tanja Divnić | Gavrilova sekretarica |  |
| Mile Stanković | Kaloperović | prvi i drugi ciklus |
| Nenad Nenadović | ambasador Emerih | treći, četvrti i šesti ciklus |
| Branka Pujić | ambasadorova žena | četvrti ciklus |
| Slaviša Čurović | ataše, gospodin Barimur | treći, četvrti i šesti ciklus |
| Eva Ras | majka Tankosave Tasić | četvrti ciklus |
| Milena Vasić Ražnatović | Micika | od četvrtog ciklusa |
| Milenko Pavlov | Jefta Pikilić | peti i šesti ciklus |
| Božidar Stošić | sudija Starčević | peti ciklus |
| Tomo Kuruzović | predsednik mesne zajednice | treći, četvrti i šesti ciklus |
| Milan Antonić | Svirčević | peti i šesti ciklus |
| Zoran Ćosić | Šulejić | peti i šesti ciklus |
| Slavica Krsmanović | Živadinka | od prvog do petog ciklusa |
| Dragica Ristanović | Marijana, kućna pomoćnica posle Živadinke | peti i šesti ciklus |
| Zinaida Dedakin | supruga Hadži-Zdravkovića |  |
| Feđa Stojanović | Profesor Cvetković | drugi ciklus |
| Marko Jeremić | Ozrenov telohranitelj | od drugog do petog ciklusa |
| Miodrag Rakočević | Šilja | od drugog do šestog ciklusa |
| Mirjana Karanović | Lula Pantić | drugi ciklus |
| Slobodan Davinić | Grigorije | od trećeg do šestog ciklusa |
| Jakov Jevtović | Peđa | od prvog do petog ciklusa |
| Igor Đorđević | Žmikić | šesti ciklus |
| Dragan Mićalović | Sredoje | peti i šesti ciklus |
| Stevan Gardinovački | Trifun Kaloperović | drugi ciklus |
| Nikola Protulipac |  | prvi ciklus |
| Slobodan Stefanović |  | šesti ciklus |
| Nebojša Đorđević | Krimos I | drugi i treći ciklus |
| Bojan Krivokapić | Krimos II | drugi ciklus |
| Miroljub Turajlija |  | šesti ciklus |
| Veselin Stijović | Đura | prvi, drugi i četvrti ciklus |
| Radomir Radosavljević | stražar | prvi i šesti ciklus |
| Đorđe Marković | Davidović | četvrti ciklus |
| Jasmina Stojiljković | Policijski načelnik | drugi i šesti ciklus |
| Jovica Jašin | Šofer | treći ciklus |
| Vladan Savić | Ranković | šesti ciklus |
| Đorđe Branković | Šef obezbeđenja | treći ciklus |
| Toma Goati |  | prvi i šesti ciklus |
| Dušan Milošević |  | treći i čevrti ciklus |
| Vuk Saletović | Bankarski službenik | šesti ciklus |

Promena imena likova kroz seriju
--------------------------------

* Zanimljivo je da su se Pantićevi sinovi u Tesnoj koži zvali Branko (stariji) i Aleksandar (mlađi). Međutim, u ovoj seriji se zovu Marinko i Blagoje. Ostali članovi porodice su zadržali svoja imena kao u filmu.
* U ranim epizodama serije Hadži-Zdravković se zvao Lazar. U kasnijim epizodama njegovo ime je promenjeno u Milentije.
* U toku serije, Pikilić se više puta predstavlja kao Jefta Pikilić. Međutim, na plakatu "Stranke zdravog razuma" sa njegovom slikom, ispod slike piše "Slavoljub Pikilić".
* U petom ciklusu pomenuto je da je pravo ime nove kućne pomoćnice Anđelina, iako je Šojić nastavio da je zove Živadinka. U šestom ciklusu Baćko Bojić je zove Marijana.
* Glumica Teodora Živanović je tumačila novinarku u tri epizode u seriji. U prvoj se zvala Maja Stanković, zatim Leonida Palikuća i na kraju Kostanca (prezime nije pomenuto).

Zanimljivosti
-------------

Siniša Pavić je u Drugom dnevniku najavio poslednju epizodu Bele lađe i kraj serije, da bismo u odjavnoj špici poslednje epizode videli da nije pisalo "kraj serije" već samo "kraj devedesete epizode", što znači da nije isključeno da će biti snimana i sedma sezona.

Povezano
--------

* Laf u srcu
* Tesna koža 1
* Tesna koža 2
* Tesna koža 3
* Tesna koža 4
* Tesna koža 5
* Tesna koža 6
* Tesna koža: Novogodišnji specijal

Izvori
------

1. ↑
2. 1 2  „Archive copy". Arhivirano iz originala na datum 2008-12-01. Pristupljeno 2012-07-12.
3. ↑
4. ↑
5. ↑  Bela lađa Arhivirano 2008-01-20 na Wayback Machine-u, Košutnjak film
6. ↑  Serija: Bela lađa[*mrtav link*], RTS
7. ↑  Bela lađa 5, RTS.
8. ↑  Najava 6. sezone, RTS

Literatura
----------

* Serija: Bela lađa[*mrtav link*], Radio-televizija Srbije
* Pantić torpeduje Arhivirano 2007-01-18 na Wayback Machine-u, Pres, 15.1.2007.
* "Bela lađa" uzvraća Pantiću[*mrtav link*], Pres, 18.1.2007.
* Otplovila Bela lađa!, Kurir, 24. maj 2007.

Vanjske veze
------------

* Bela lađa нa PORT.rs ()
* *Bela lađa* na sajtu IMDb
* *Bela lađa* na sajtu IMDb
* Bela lađa Arhivirano 2010-11-01 na Wayback Machine-u, Košutnjak film
	+ Pres kliping Bela lađa Arhivirano 2009-12-12 na Wayback Machine-u
* Bela lađa, naslovi.net

| * p
* r
* u
*Bela lađa* |
| --- |
| Glavni likovi | 
* Srećko Šojić (Milan Gutović)
* Baćko Bojić (Branimir Brstina)
* Dimitrije Pantić (Petar Kralj)
* Janaćko Janjić (Milan Vasić)
* Persida Pantić (Ljiljana Dragutinović)
* Miroslava Mirković (Mina Lazarević)
* Blagoje Pantić (Nenad Jezdić)
* Marinko Pantić (Milenko Zablaćanski)
* Slađana Savić (Dubravka Mijatović)
* Lazar Hadžizdravković (Predrag Ejdus)
* Tihomir Stojković (Predrag Smiljković)

 |
| Ostali likovi | 
* Ozren Soldatović (Dušan Golumbovski)
* Rozalija Mihajlović (Mira Banjac)
* Severin Kukić (Dragomir Čumić)
* Ljubomir Starčević (Božidar Stošić)

 |
| Produkcija | 
* Siniša Pavić
* Mihailo Vukobratović
* Ivan Stefanović
* Vojislav Vojkan Borisavljević

 |
| Epizode | 
* Sezona 1
* Sezona 2
* Sezona 3
* Sezona 4
* Sezona 5
* Sezona 6

 |
| Povezano | 
* *Tesna koža*
* *Srećni ljudi*
* *Porodično blago*

 |
| Category **Kategorija** |